Wojerecy (AK/SN). Zawjesć we Wojerecach a měšćanskich dźělach wobydlerski etat je so jako dobre wopokazało. Mjeztym su prěnje wuslědki widźeć. Tule bilancu sćahny tele dny měšćanski radźićel Uwe Bazejczyk, nawoda wodźenskeje skupiny za wobydlerski etat. Na te wašnje wužiwa město komunalnu pawšalu za lětsa a klětu, potajkim dohromady 140 000 eurow. Wobydlerjo zapodachu 180 namjetow, 61 z nich móžachu wobkedźbować.
„Tři naprawy su hižo zwoprawdźene“, rozłoži sobudźěłaćerka měšćanskeho zarjadnistwa Korina Jenßen. Při kolesowanskim pućiku na nasypje Čorneho Halštrowa nastajichu sydadła. We wobydlerskim etaće bě za to 10 000 eurow předwidźane. Njedaloko Wojerowskeho Lessingoweho gymnazija dachu za 5 000 eurow wjacore chěžne zachody porjeńšić. A w Brětni-Michałkach nastajichu na hrajkanišću a při Brětnjanskim jězoru blida, ławki a papjerniki za dohromady 12 000 eurow.
szl_Latn szl_Latn